Синоћ мајка Павла оженила
Синоћ мајка Павла оженила
А јутрос му ситно писмо дође
Скоро Павле на војску да иде
Или Павле ил' од Павла глава.
Он говори оној лепој Јани:
„Чујеш мене моја лепа Јано!
Ако будеш од соја племена,
Да ме чекаш за девет година,
Кад преступи десета година
А ти иди за кога ти драго.“
Она била од соја племена
Чекала га за девет година
Кад преступи десета година
Павла нема у двор да јој дође
И шетала у нову градину
Па узела Павла да проклиње:
„Дођи Павле јали га не дошао,
Дођи Павле време ми прооди.“
Она мисли нико је не чује,
Дочула је најмлађа заова, .
Па је старој мајци доказала:
„Чујеш мене остарела мајко!
Како куне наша милa снаја,
Како куне нашег милог брата,
„Дођи Павле јали га не дошао!“
Ал' говори остарела мајка:
„Мучи ћерко, муком се замукла,
Хајд отиди снају разговори,
На снају су до три једа једи:
Један јед је: мајка на далеко,
Други јед је: време јој прооди,
Трећи јед је: Павле не дооди!
Риба није водом да доплови,
Соко није гором да долети,
Већ је јунак с' јунаци отишао,
И опет ће с' јунаци да дође.“

Извор  
Станковић, Ж. 1951. Народне песме у Крајини. Музиколошки институт САНУ: Београд., бр. 95., стр. 72-73. 

Лирске народне песме‎ 
Народне песме у Крајини
Љубавне песме